ফের অগ্নিগর্ভ মণিপুর, কুকি ও নাগা জনজাতি সংঘর্ষে উত্তপ্ত উখরুল

ওয়েবডেস্ক– ফের উত্তপ্ত মণিপুর (Manipur) । রবিবার রাত থেকে ফের উত্তপ্ত হয়ে উঠল মণিপুর। কুকি (Kuki) ও নাগা (Naga) জনজাতি সংঘর্ষে ফের অগ্নিগর্ভ এই রাজ্যের উখরুল জেলা (Ukhrul District) । একাধিক বাড়িতে অগ্নিসংযোগের ঘটনা ঘটেছে। সোমবার সকালেও থমথমে পরিস্থিতি। রবিবার সন্ধ্যায় নাগা ও কুকি জনগোষ্ঠীর মধ্যে এই সংঘর্ষ বাঁধে।

জানা গিয়েছে, নাগা জনগোষ্ঠীর এক যুবকের উপর হামলার অভিযোগ। এই ঘটনাকে কেন্দ্র করে রণক্ষেত্রের পরিস্থিতি নেয়। অভিযোগ, কুকি জনগোষ্ঠীর সশস্ত্র বিদ্রোহীরাই এই হামলা চালিয়েছে। দুপক্ষের মধ্যে তুমুল উত্তেজনা ছড়ায়। রবিবারই উখরুল জেলার লিটন গ্রামে নিরাপত্তাবাহিনী মোতায়েন করা হয়।

উত্তেজিত জনতাকে ছত্রভঙ্গ করতে কাঁদানে গ্যাসের শেল ফাটান নিরাপত্তাবাহিনীর জওয়ানেরা। বেশ কয়েক রাউন্ড গুলির শব্দ শোনা যায়। পরিস্থিতি এমন পর্যায়ে পৌঁছোয় যে সন্ধ্যায় রাস্তাঘাটে পথচারীদের চলাচল নিয়ন্ত্রণ করতে হয়।

আরও পড়ুন-  চরম উত্তেজনা ছড়াল দিল্লির একাধিক স্কুলে! কী হল?

উখরুলের জেলাপ্রশাসন নির্দেশিকা জারি করে জানিয়েছে, অশান্তি কবলিত অঞ্চনগুলিতে নিজ নিজ এলাকার বাইরে কেউ বের হতে পারবেন না। রবিবার সন্ধ্যাতেই এই নির্দেশিকার জারি করা হয়। পরবর্তী নির্দেশিকা জারি না হওয়া পর্যন্ত নির্দেশ বলবৎ থাকবে বলেও জানায় জেলাপ্রশাসন। তার মধ্যেই ফের উত্তপ্ত হয়ে ওঠে এলাকা। নাগা জনগোষ্ঠীর বেশ কয়েকটি পরিবারের বাড়িতে আগুন ধরিয়ে দেওয়ার ঘটনা ঘটে। অভিযোগের তির কুকি জনগোষ্ঠীর দিকে। সোমবার সকালেও এলাকা দৃশ্যত থমথমে।